ΓΡΑΠΤΗ ΕΡΩΤΗΣΗ E-1950/96 υποβολή: Hiltrud Breyer (V) προς την Επιτροπή (16 Iουλίου 1996)

Θέμα: Σπογγώδης εγκεφαλοπάθεια των βοοειδών

1. Ύστερα από τρίμηνη περίπου απαγόρευση των εξαγωγών, η Επιτροπή αποφάσισε χαλάρωση της απαγόρευσης για τις εξαγωγές ζελατίνης, λίπους και σπέρματος βρετανικών αγελάδων.

α) Σε ποιές νεότερες έρευνες στηρίχθηκε η απόφαση αυτή;

β) Εάν δεν υπάρχουν μελέτες που να αποδεικνύουν το ακίνδυνο των ανωτέρω προϊόντων, πάνω σε ποιά βάση αναθεωρήθηκε μέσα σε τρείς μήνες η απόφαση εκείνη η οποία είχε ληφθεί για επιστημονικούς λόγους;

2. Για ποίο λόγο η απόφαση για τη χαλάρωση της απαγόρευσης των εξαγωγών λήφθηκε ενάντια στη βούληση της μόνιμης επιστημονικής επιτροπής για θέματα διατροφής;

Κοινή απάντηση του κ. Fischler εξ ονόματος της Επιτροπής στις γραπτές ερωτήσεις E-1948/96 και E-1950/96 (4 Οκτωβρίου 1996)

Η απόφαση της Επιτροπής 96/239/ΕΚ σχετικά με επείγοντα μέτρα για την προστασία κατά της σπογγώδους εγκεφαλοπάθειας των βοοειδών (ΣΕΒ) ((ΕΕ αριθ. L 78 της 28.03.1996 )) λήφθηκε ως ασφαλιστικό μέτρο προκειμένου να επιτρέψει την επανεκτίμηση της κατάστασης. Η απόφαση στηρίχθηκε στη γνώμη της Επιστημονικής Κτηνιατρικής Επιτροπής της 22ας Μαρτίου 1996.

Η απόφαση της Επιτροπής 96/362/ΕΚ ((ΕΕ αριθ. L 139 της 12.06.1996 )) για την τροποποίηση της απόφασης 96/239/ΕΚ στηρίχθηκε σε επιστημονική εκτίμηση ότι η ζελατίνα και το ζωικό λίπος που παράγεται σύμφωνα με τους κανόνες που καθορίζονται στο παράρτημα της απόφασης, καθώς και το σπέρμα εθεωρούντο ασφαλή. Ενα από τα σημαντικότερα κριτήρια για την εκτίμηση της ασφάλειας της ζελατίνας είναι η εξέταση της πρώτης ύλης. Ως εκ τούτου, όλοι οι ιστοί που έδειξαν ότι περιέχουν μόλυνση ή θα μπορούσαν να μολυνθούν με τον μολυσματικό παράγοντα (κρανίο, σπονδυλική στήλη, μυελός, νωτιαίος μυελός, οφθαλμοί, αμυγδαλές, θύμος, έντερα και σπλήνα) αποκλείονται. Το δέρμα και τα οστά που μπορούν να χρησιμοποιηθούν στην παραγωγή ζελατίνας χαρακτηρίζονται ως ιστοί χαμηλού κινδύνου.

Μία ενδιάμεση έκθεση του Inveresk research international limited, το οποίο είναι ανεξάρτητο ερευνητικό εργαστήριο, σχετικά με την αξιολόγηση της εξάλειψης της τρομώδους νόσου των προβάτων (scrapie) με τη μέθοδο παραγωγής της ζελατίνας (IRI Project No 851180) ήταν ένα άλλο στοιχείο το οποίο χρησιμοποιήθηκε στην αξιολόγηση του κινδύνου της ζελατίνας. Η μελέτη χρηματοδοτήθηκε από τους παραγωγούς ζελατίνας της Ευρώπης, μία οργάνωση με μέλη σε όλη την Ευρώπη.

Ως αποτέλεσμα της τελικής έκθεσης του Inveresk research international limited, η οποία υποβλήθηκε στην Επιτροπή μετά από την έκδοση της απόφασης 96/362/ΕΚ, η Επιτροπή ζήτησε από τους επιστημονικούς συμβούλους να επανεκτιμήσουν την ασφάλεια της ζελατίνας. Εντούτοις, άλλα επιστημονικά στοιχεία υποστηρίζουν τη θέση ότι οι χημικές και θερμικές κατεργασίες που χρησιμοποιούνται στην παραγωγή της ζελατίνας συμβάλλουν στην εξουδετέρωση οποιουδήποτε παράγοντα που μπορεί να είναι παρών στους ιστούς. Περαιτέρω έρευνα σχετικά με την εξουδετέρωση των παραγόντων της ΣΕΒ και της τρομώδους νόσου των προβάτων στην παραγωγή της ζελατίνας βρίσκεται υπό εξέταση.

Η απόφαση 96/366/ΕΚ απαιτεί τη μη εξαγωγή ζελατίνας από το Ηνωμένο Βασίλειο μέχρις ότου η Επιτροπή διενεργήσει επιθεωρήσεις και διαπιστώσει ότι η παραγωγή είναι σύμφωνη με τους όρους της απόφασης. Αυτό δεν θα εφαρμοστεί μέχρις ότου αποσαφηνιστούν τα επιστημονικά στοιχεία.